b'\n_START_ARTICLE_\nAalto Ventures Program\n_START_SECTION_\nKritiikki\n_START_PARAGRAPH_\nHuolimatta pyrkimyksest\xc3\xa4 k\xc3\xa4yt\xc3\xa4nn\xc3\xb6nl\xc3\xa4heisyyteen, on ohjelma saanut kritiikki\xc3\xa4 opiskelijoiden keskuudessa siit\xc3\xa4, ett\xc3\xa4 yritt\xc3\xa4jyytt\xc3\xa4 on mahdoton opettaa akateemisesti. Moni opiskelija pit\xc3\xa4\xc3\xa4 parempana vaihtoehtona yritt\xc3\xa4jyyden oppimiseen muun muassa osallistumista yritt\xc3\xa4jyysyhteis\xc3\xb6jen kuten Aaltoesin toimintaan tai harjoittelua startup-yrityksess\xc3\xa4 esimerkiksi Startuplifersin kautta.\n_START_SECTION_\nHistoria\n_START_PARAGRAPH_\nAVP perustettiin Aalto-yliopiston opiskelijoiden aloitteesta. Oltuaan mukana pystytt\xc3\xa4m\xc3\xa4ss\xc3\xa4 Aalto Entrepreneurship Societya ja Startup Saunaa vuonna 2011 Kristo Ovaska ja Linda Liukas vierailivat Stanfordin yliopistossa, ja heid\xc3\xa4n aloitteestaan Aalto-yliopiston silloinen rehtori Tuula Teeri kutsui Steve Blankin vierailulle Aaltoon. Blankin vierailu ja opiskelijoiden innostus yritt\xc3\xa4jyytt\xc3\xa4 ja yritt\xc3\xa4jyysopetusta kohtaan sai yliopiston henkil\xc3\xb6kunnan vakuuttuneeksi yritt\xc3\xa4jyyskoulutuksen tarpeesta, ja t\xc3\xa4t\xc3\xa4 tarvetta vastaamaan perustettiin vuonna 2012 Aalto Ventures Program.\n_START_SECTION_\nYhteiskunnallinen merkitys\n_START_PARAGRAPH_\nYritt\xc3\xa4jyyskurssien opiskelijoiden lis\xc3\xa4ksi AVP pyrkii levitt\xc3\xa4m\xc3\xa4\xc3\xa4n yritt\xc3\xa4jyys- ja ty\xc3\xb6el\xc3\xa4m\xc3\xa4taitoja my\xc3\xb6s laajemmalle yleis\xc3\xb6lle koko maassa. Keinoina mahdollisimman laajaan vaikutukseen on kaksi Opetus- ja kulttuuriministeri\xc3\xb6n rahoittamaa kansallista k\xc3\xa4rkihanketta: Yritt\xc3\xa4jyyden, yritt\xc3\xa4j\xc3\xa4m\xc3\xa4isen toiminnan ja ty\xc3\xb6el\xc3\xa4m\xc3\xa4osaamisen edist\xc3\xa4minen (YTY\xc3\x84) ja Yritt\xc3\xa4jyys ja yritt\xc3\xa4j\xc3\xa4m\xc3\xa4inen toiminta (YYTO).'